Ցախավելի վրա նստած (մուլտֆիլմ)

**«Ցախավելի վրա նստած»** (նաև «Տեղ ցախավելի վրա», ), համակարգչային անիմացիոն ֆիլմ՝ ստեղծված անգլիացի գրող Ջուլյա Դոնալդսոնի համանուն մանկական գրքի հիման վրա։ Ֆիլմը նկարահանվել է այն նույն կինոընկերության կողմից, որը նախկինում էկրանավորել էր Դոնալդսոնի «Գրուֆալո» և «Գրուֆալոյի դստրիկը» գրքերը։ Մուլտֆիլմի պրեմիերան կայացել է 2012 թվականին՝ Սուրբ ծնունդից առաջ, BBC One ալիքով. այդպիսով՝ այդ ալիքը երեք տարի անընդմեջ Սուրբ ծնունդին ցուցադրել է Դոնալդսոնի գրքերի հիման վրա նկարահանված նոր ֆիլմեր։ Ինչպես նախորդ ֆիլմերի, այնպես էլ «Ցախավելի վրա նստած» մուլտֆիլմի ոճավորումը հիմնված է գրքերի համար Ակսել Շեֆլերի կատարած նկարազարդումների վրա։ Մուլտֆիլմը հնչյունավորել են բրիտանացի դերասաններ, իսկ պատմողի դերում հանդես է գալիս Սայմոն Պեգը։

Ֆիլմն արժանացել է մի շարք մրցանակների և առաջադրվել «Օսկար» մրցանակի 2014 թվականին *Լավագույն կարճամետրաժ անիմացիոն ֆիլմ* անվանակարգում։

## Սյուժե
Կախարդուհին, որ ճանապարհորդում է ցախավելով իր Կատվի հետ, հերթով գետնին է գցում իր սրածայր գլխարկը, մազերի վարսակալն ու կախարդական փայտիկը։ Այդ իրերը գտնում են համապատասխանաբար հավատարիմ Շունը, կանաչ Թռչունն ու Գորտը, որը բարձր էր գնահատում մաքրությունը։ Նրանք բոլորը կախարդուհուն խնդրում են իրենց էլ վերցնել ցախավելով թռչելու, և կախարդուհին համաձայնում է՝ չնայած խանդող Կատվի բողոքներին։

Հինգ ճանապարհորդները չեն էլ կասկածում, որ իրենց փորձում է որսալ հսկայական կարմիր Վիշապը։ Երբ ցախավելը կոտրվում է Գորտի ցատկելու պատճառով, կենդանիներն ընկնում են ճահիճը, իսկ Վիշապը բռնում է կախարդուհուն և ուզում է ուտել նրան։ Սակայն նա դեռ նոր էր պատրաստվում կուլ տալ կախարդուհուն, երբ ճահճից դուրս է գալիս սարսափելի մի արարած՝ մի քանի զույգ աչքերով, թաթերով ու թևերով և ամբողջովին ծածկված ցեխով։ Վիշապը սարսափած փախչում է, իսկ կենդանիները, որոնք ձևացրել էին այն սարսափելի արարածին, Կախարդուհու հետ ուրախանում են նրա փրկվելու համար։

Կախարդական կաթսայում կախարդուհին եփում է նոր ցախավել, որի վրա կան նստարաններ Կատվի ու Շան, բույն Թռչունի և լոգարան Գորտի համար։ Կատարելագործված ցախավելի վրա նրանք բոլորը մեկնում են նոր թռիչքի։

## Դերերը հնչյունավորել են
* Սայմոն Պեգ –  *պատմող*
* Ջիլիան Անդերսոն –  *Կախարդուհի*
* Ռոբ Բրայդոն –  *Կատու*
* Թիմոթի Սփոլ –  *Վիշապ*
* Մարտին Քլունզ –  *Շուն*
* Սալլի Հոքինս –  *Թռչուն*
* Դևիդ Ուոլյամս –  *Գորտ*

## Մրցանակներ և անվանակարգեր
Մուլտֆիլմի հիմնական մրցանակներն ու անվանակարգերը.

## Արձագանքներ
Ջուլյա Դոնալդսոնը բարձր է գնահատել էկրանավորումը, այդ թվում նաև էմոցիաները, որոնք ֆիլմի հեղինակները վարպետորեն տվել են կենդանիներին, ինչպես նաև լրացուցիչ դետալները, որոնք չկան գրքում (օրինակ՝ կանաչ թռչունի կյանքի պատմությունը, որն արտաքսվել է իր միջավայրից)։ Նա նշել է, որ «Ցախավելի վրա նստած» մուլտֆիլմն իրեն նույնիսկ ավելի շատ է դուր եկել, քան «Գրուֆալո» և «Գրուֆալոյի դստրիկը» մուլտֆիլմերը, թեև դրանք նույնպես ինքը հավանել է։

## Ծանոթագրություններ

## Արտաքին հղումներ
* Տեղեկություններ մուլտֆիլմի մասին գրքի կայքում 
* Տեղեկություններ մուլտֆիլմի մասին կիոընկերության կայքում 
* Տեղեկություններ մուլտֆիլմի մասին BBC One կայքում 

Կատեգորիա:2010-ականների անգլերեն ֆիլմեր
Կատեգորիա:2010-ականների բրիտանական ֆիլմեր
Կատեգորիա:2012 մուլտֆիլմեր
Կատեգորիա:BAFTA մրցանակի դափնեկիր ֆիլմեր
Կատեգորիա:Բրիտանական մուլտֆիլմեր
Կատեգորիա:Բրիտանական ֆիլմեր
Կատեգորիա:Գերմանական ֆիլմեր
Կատեգորիա:Համակարգչային անիմացիոն ֆիլմեր
Կատեգորիա:Մուլտֆիլմեր կատուների մասին
Կատեգորիա:Մուլտֆիլմեր շների մասին
Կատեգորիա:Ֆիլմեր վհուկների մասին
Կատեգորիա:2010-ականների գերմանական ֆիլմեր
Կատեգորիա:2012 ֆիլմեր